Meirihlutinn í Reykjavík heldur naumlega velli yrði kosið í dag. Framsóknarflokkur og Píratar auka verulega fylgi sitt en stuðningur kjósenda við aðra flokka minnkar nokkuð eða töluvert.
Fylgi Framsóknarflokksins í Reykjavík fjórfaldast næstum frá því í borgarstjórnarkosningunum fyrir fjórum árum og Píratar nærri tvöfalda fylgi sitt. Kjörfylgi Framsóknar síðast var rúm þrjú prósent en hann fengi rúmlega tólf nú. Fylgi Pírata fer úr sjö komma sjö upp í þrettán komma sex. Þetta er meðal þess sem fram kemur í nýjum Þjóðarpúlsi Gallup þegar rétt tæpur mánuður er í kosningar. Hvor flokkur fengi þrjá menn yrði kosið nú. Könnunin var gerð dagana 14. mars til 11. apríl. Heldur dregur úr fylgi við aðra flokka en Miðflokkur myndi missa sinn mann. Flokkurinn fékk sex prósent atkvæða 2018 en fengi aðeins tvö prósent yrði kosið nú. Meirihlutinn héldi naumum meirihluta með tólf af tuttugu og þremur borgarfulltrúum. Fulltrúum Samfylkingar myndi fækka um einn en Viðreisn héldi sínum tveimur og Vinstri grænir sínum eina borgarfulltrúa. Borgarfulltrúum Sjálfstæðisflokksins myndi fækka um tvo, úr átta í sex samkvæmt niðurstöðum Þjóðarpúlsins nú, Flokkur fólksins og Sósíalistaflokkurinn héldu sínum manni hvor flokkur. Næstum níu af hundraði tóku ekki afstöðu eða vildu ekki gefa hana upp en ríflega sex prósent myndu ekki kjósa eða skila auðu.

Framsóknarflokkur og Píratar í Reykjavík auka verulega við fylgi sitt samkvæmt nýjum Þjóðarpúlsi Gallup. Meirihlutinn í borginni héldi velli með naumasta mun. 